
РЕПУБЛИКА БЪЛГАРИЯ
МИНИСТЕРСТВО НА ФИНАНСИТЕ
МИНИСТЕРСТВО НА ТУРИЗМА

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
от
ГЪЛЪБ ДОНЕВ 
ЗАМЕСТНИК МИНИСТЪР-ПРЕДСЕДАТЕЛ И МИНИСТЪР НА ФИНАНСИТЕ
и 
ИЛИН ДИМИТРОВ
МИНИСТЪР НА ТУРИЗМА

Относно: Проект на Постановление на Министерския съвет за определяне размера на минималната застрахователна сума по задължителна застраховка „Злополука“ на лицата, които ползват атракционни услуги, представляващи източник на повишена опасност

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасяме за разглеждане от Министерския съвет проект на Постановление за определяне размера на минималната застрахователна сума по задължителна застраховка „Злополука“ на лицата, които ползват атракционни услуги, представляващи източник на повишена опасност.
Със Закона за общите изисквания за безопасност при предоставяне на атракционни услуги, представляващи източник на повишена опасност (ЗОИБПАУПИПО) е въведена задължителна застраховка „Злополука“ на лицата, които ползват този вид услуги (чл. 8, ал. 1). Обект на застраховане по тази задължителна застраховка са здравето, животът и телесната цялост на ползвателите на услугите. Наличието на валидна застраховка „Злополука“ е условие за осъществяване на дейността по предоставяне на атракционни услуги, представляващи източник на повишена опасност. Законът е възложил на Министерския съвет определянето на размера на минималната застрахователна сума,  по предложение на министъра на туризма и министъра на финансите.
Липсата на нормативно определен минимален размер на застрахователната сума по задължителната застраховка „Злополука“ на лицата, които ползват атракционни услуги, поражда затруднения при изпълнението на задължението за застраховане, както и създава рискове за законосъобразното извършване на дейността и за защитата на ползвателите на услугите. Идентифицираният проблем включва три взаимосвързани елемента:
·  липса на нормативно определен минимален размер на застрахователната сума, въпреки изричната законова делегация този размер да бъде определен от Министерския съвет;
·  затруднения за доставчиците на атракционни услуги и застрахователите при сключването на договори, тъй като липсва общозадължителен праг, спрямо който да се прецени минималната достатъчност на покритието. Условията и премиите се определят индивидуално от всяко застрахователно дружество според параметрите на конкретния риск;
·  риск дейността да не може да се извършва законосъобразно или ползвателите да останат без гарантирано минимално ниво на финансова защита при смърт или трайна загуба на работоспособност вследствие на злополука.
Минималната застрахователна сума е предварително определен долен праг на застрахователното плащане при покритите рискове, а не оценка на действително претърпените имуществени и неимуществени вреди. При липса на нормативен праг могат да бъдат договорени различни, включително твърде ниски суми, които не осигуряват еднакво базово ниво на защита.
По своите характеристики най-близка до задължителната застраховка „Злополука“ по чл. 8 от ЗОИБПАУПИПО е задължителната застраховка „Злополука“ на пътниците в средствата за обществен превоз („Злополука“ на пътниците) по глава четиридесет и шеста от Кодекса за застраховането. Това се подкрепя и от обстоятелството, че законът изрично препраща към разпоредбите на тази глава за неуредените въпроси. По аналогия със задължителната застраховка „Злополука“ на пътниците, покритите рискове са смърт и трайна загуба на работоспособност (чл. 474 от Кодекса за застраховането). При настъпване на смърт се изплаща пълният размер на застрахователната сума, а при трайна загуба на работоспособност - част от нея, съответстваща на процента на трайно намалената работоспособност. При този вид застраховки размерът на застрахователното плащане не зависи от действително претърпените имуществени и неимуществени вреди, а от предварително договорената застрахователна сума.
Покритието е идентично с това на застраховката по чл. 8 от ЗОИБПАУПИПО по силата на изричното препращане към разпоредбите на глава четиридесет и шеста от Кодекса за застраховането. По същия начин се уреждат и изключенията от покритието, които са регламентирани в чл. 475 от Кодекса за застраховането и са приложими по силата на препращащата разпоредба на чл. 8 от ЗОИБПАУПИПО. Специфична особеност на задължителната застраховка по чл. 8 от ЗОИБПАУПИПО е, че по силата на чл. 8, ал. 5 от същия закон във връзка с чл. 438, ал. 5 от Кодекса за застраховането, не се прилага ограничението относно действителността на договор за застраховка „Живот“ с покритие за случай на смърт на малолетно лице или лице, поставено под пълно запрещение, както и на договор с покритие на рисковете от аборт или раждане на мъртво дете.
Съгласно чл. 476 от Кодекса за застраховането минималната застрахователна сума по задължителната застраховка "Злополука" по чл. 471 за всяко събитие за всеки пътник е 50 000 лв. Посоченият размер е въведен с приемането на Кодекса за застраховането (ДВ, бр. 102 от 2015 г.) и не е променян.
Предвид сходството между задължителната застраховка „Злополука“ по чл. 8 от ЗОИБПАУПИПО и задължителната застраховка „Злополука“ на пътниците по Кодекса за застраховането, предлагаме минималната застрахователна сума по чл. 8, ал. 5 от ЗОИБПАУПИПО да се определи в размер на 25 565 евро за всяко събитие за всяко лице – ползвател на услугата.
С приемането на Постановлението за определяне размера на минималната застрахователна сума по задължителна застраховка „Злополука“ на лицата, които ползват атракционни услуги, представляващи източник на повишена опасност, ще се постигнат целите – да се осигури пълна приложимост и предвидимост на задължителното застраховане и да се гарантира еднакво минимално ниво на финансова защита за ползване на атракционни услуги:
·  от датата на влизане в сила на постановлението всеки договор за задължителна застраховка „Злополука“ по чл. 8 ЗОИБПАУПИПО следва да бъде сключван при застрахователна сума не по-ниска от 25 565 евро за всяко събитие за всяко лице - ползвател на услугата. Индикатор за постигане на целта е липсата на договори с уговорена сума под нормативно определения минимум и наличието на еднозначен критерий за проверка на изпълнението на законовото изискване.
·  за всички лица, застраховани по договори, сключени след влизането в сила на постановлението, следва да бъде гарантирано плащане на пълния размер на минималната застрахователна сума при смърт и на съответната част от нея при трайна загуба на работоспособност, съобразно процента на трайно намалената работоспособност. Целта се постига непосредствено с влизането в сила на акта, без да се ограничава възможността страните да договорят по-висока застрахователна сума.
На този етап частният разход за премии от страна на доставчиците на услугите е невъзможно да бъде количествено определен. По информация на Асоциацията на българските застрахователи премията се определя индивидуално. За изчисляването дори на приблизителна премия са необходими най-малко следните данни: лимитът на отговорност на застрахователя, съответно застрахователната сума по полицата;  видът на атракционната услуга; прогнозният брой посещения; историята на щетимост - инцидентите, за които е предявена и удовлетворена претенция; цената на услугата и видът на билетите - индивидуални, групови, семейни и други. Без информация поне за застрахователната сума, вида на атракциона и прогнозния брой посещения не може да бъде определена дори приблизителна премия. 
Освен това премията за една и съща услуга може съществено да се различава при отделните застрахователи според състоянието на портфейла, апетита към риск, пазарната политика и презастрахователните договори. 
С приемането на постановлението и определянето на размера на минималната застрахователна сума по задължителна застраховка „Злополука“ на лицата, ползващи атракционни услуги ще се осигури базова финансова защита не по-ниска от 25 565 евро при смърт и на съответната част от нея при трайна загуба на работоспособност, независимо от вида на услугата и от конкретния застраховател. Плащането по застраховката може да се кумулира с обезщетение по общия исков ред и с плащания по други застрахователни договори. Задължителната застраховка „Злополука“ не покрива гражданската отговорност на доставчика за причинени вреди. 
По отношение на доставчиците се създава правна предвидимост относно един от основните параметри на задължителната застраховка и възможност да осъществяват дейността си при доказуемо изпълнение на законовото изискване. Единният праг поставя сходните оператори при еднакво минимално изискване.
За застрахователите се създава ясен нормативен параметър за разработване, тарифиране и сключване на договорите. Те запазват свободата си да оценяват риска, да определят премията, да предлагат по-висока застрахователна сума и да решават дали да предоставят покритие за конкретна дейност.
За компетентните държавни органи се въвежда единен критерий при проверката за наличие на изискуемото минимално покритие.
На европейско ниво няма обща директива или регламент, които да изискват задължителна застраховка „Злополука“ специално за ползвателите на атракционни услуги. Въпросите, свързани със застраховка на този вид дейност, се уреждат самостоятелно от законодателството на всяка отделна държава членка на ЕС, както това е уредено на национално ниво с разпоредбите на чл. 8 от ЗОИБПАУПИПО. След като не е налице правна уредба по отношение на застраховката, не се налага изготвяне на справка за съответствие с европейското право по отношение размера на минималната застрахователна сума по задължителна застраховка „Злополука“ на лицата, които ползват атракционни услуги.
Определянето на размера на минималната застрахователна сума по задължителна застраховка „Злополука“ на лицата, които ползват атракционни услуги, представляващи източник на повишена опасност, няма да доведе до въздействие върху държавния бюджет, за което е приложена финансова обосновка съгласно Приложение № 2.2 към чл. 35, ал. 1, т. 4, б. „б“ от Устройствения правилник на Министерския съвет и на неговата администрация (УПМСНА).
Проектът на постановление е публикуван на интернет страницата на Министерството на финансите, Министерството на туризма и на Портала за обществени консултации съгласно изискванията на разпоредбите на чл. 26 от Закона за нормативните актове и чл. 85 от УПМСНА. В резултат на проведената обществената консултация направените бележки и предложения са отразени съгласно приложената към доклада справка.
Проектът е съгласуван в съответствие с разпоредбите на чл. 32-34 от УПМСНА, като всички получени становища, както и справка за отразяването им са приложени към настоящия доклад.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

Предвид изложеното и на основание чл. 8, ал. 5 от  Закона за общите изисквания за безопасност при предоставяне на атракционни услуги, представляващи източник на повишена опасност, предлагам Министерският съвет да разгледа и приеме предложения проект на Постановление за определяне размера на минималната застрахователна сума по задължителна застраховка „Злополука“ на лицата, които ползват атракционни услуги, представляващи източник на повишена опасност. 

ИЛИН ДИМИТРОВ

